IFEC รูดต่อเนื่อง วิตกเหตุเบี้ยวหนี้ตั๋ว B/E
IFEC รูดต่อเนื่อง วิตกเหตุเบี้ยวหนี้ตั๋ว B/E ล่าสุด ณ เวลา 10.17 น. ราคาอยู่ที่ 3.68 บาท ลบ 0.16 บาท หรือ 4.17% สูงสุดที่ 3.72 บาท ต่ำสุดที่ 3.56 บาท มูลค่าซื้อขายที่ 62.92 ล้านบาท
6 ม.ค. 2560

ผู้สื่อข่าวรายงานว่า ราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ณ เวลา 10.17 น. ราคาอยู่ที่ 3.68 บาท ลบ 0.16 บาท หรือ 4.17% สูงสุดที่ 3.72 บาท ต่ำสุดที่ 3.56 บาท มูลค่าซื้อขายที่ 62.92 ล้านบาท ขณะที่ดัชนีตลาดหุ้นไทยโดยรวมลบ 0.18%

โดยราคาหุ้น IFEC ยังคงปรับตัวลงต่อเนื่องหลังจากตลาดหลักทรัพย์แห่งประเทศไทย (ตลท.) ปลดเครื่องหมายSP ตั้งแต่การซื้อขายรอบเช้าของวันที่ 4 มกราคม 2560 หลังจากบริษัทชี้แจงเรื่องการค้างชำระหนี้ตั๋วแลกเงิน (B/E)
ล่าสุดเช้านี้ IFEC ได้ขอเลื่อนการชำระตราสารหนี้ประเภทตั๋วแลกเงิน (B/E) มูลค่า 200 ล้านบาท ที่เสนอขายให้แก่บริษัทหลักทรัพย์จัดการกองทุนโซลาริส จำกัด หรือ บลจ.โซลาริส ออกไปเป็นภายในวันที่ 11 ม.ค.60 จากที่ครบกำหนดชำระวานนี้ (5 ม.ค.60) แม้จะมีแหล่งเงินทุนที่จะเข้ามายังบริษัท แต่เนื่องจากมีความผิดพลาดในการประมาณการระยะเวลาของแหล่งเงินทุนที่จะได้มา ทำให้ไม่สามารถชำระหนี้ตามตั๋วแลกเงินดังกล่าวได้ จึงขอขยายระยะเวลาชำระหนี้ออกไป โดยจะคำนวณดอกเบี้ยจนถึงวันที่ชำระเงินครบทั้งจำนวน